《题祖道篮舆亭》
宋代·李处权

渊明佳致在篮舆，子以名亭德不孤。
异代颇能同臭味，休年犹得见规模。
挂檐明月聊堪问，入坐清风不待呼。
我欲典衣供一斗，兴来能赋百篇无。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。